**Ομόφωνο ψήφισμα**

**της 24ης/12.07.2021 Συνεδρίασης**

**της Κοσμητείας της Σχολής Θετικών Επιστημών**

**του Πανεπιστημίου Θεσσαλίας**

**«Αντιστοιχίες των Τμημάτων της Σχολής Θετικών Επιστημών για το Ακαδημαϊκό Έτος 2021-2022»**

Η Κοσμητεία της Σχολής Θετικών Επιστημών στην υπ’ αριθ. 24η/12-07-2021 έκτακτη συνεδρίασή της και λαμβάνοντας υπόψη τα ψηφίσματα της 19ης/8-7-2021 Συνεδρίασης της Συνέλευσης του Τμήματος Φυσικής και της 35ης/9-7-2021 Συνεδρίασης της Προσωρινής Συνέλευσης του Τμήματος Μαθηματικών, διαπίστωσε ότι οι αντιστοιχίες Ακαδημαϊκών Τμημάτων, Εισαγωγικών Κατευθύνσεων και Προγραμμάτων Σπουδών των Α.Ε.Ι. και των Ανωτάτων Εκκλησιαστικών Ακαδημιών, Ακαδημαϊκού Έτους 2021 – 2022, που περιλαμβάνονται στην Απόφαση του Υφυπουργού Παιδείας και Θρησκευμάτων υπ’ αριθμ. 77888/Ζ1/30-06-2021 (Φ.Ε.Κ. 2877/01-07-2021, τ. Β΄), δεν ανταποκρίνονται στη σύγχρονη ακαδημαϊκή πραγματικότητα, διότι:

1. Τα πανεπιστημιακά Τμήματα διακρίνονται σε δύο κατηγορίες, παραβιάζοντας την αρχή της ισότητας και επιβάλλοντας άνιση μεταχείριση ομοειδών Τμημάτων.
2. Οι υποψήφιοι φοιτητές λαμβάνουν αντιφατικές πληροφορίες για ομοειδή Πανεπιστημιακά Τμήματα της χώρας, οι οποίες δεν αντικατοπτρίζουν την πραγματική τους εικόνα, καθώς ομοειδή Τμήματα υποεκτιμώνται έναντι άλλων.
3. Η όλη διαδικασία επιδρά αρνητικά στην προσπάθεια του Πανεπιστημίου Θεσσαλίας να χαράξει αυτοδύναμα τη στρατηγική του για το μέλλον, καθώς η πολιτεία παρουσιάζεται όχι ως συμπαραστάτης αλλά ως αντίπαλος.

Ειδικότερα για τα Τμήματα Μαθηματικών και Φυσικής της ΣΘΕ του Πανεπιστημίου Θεσσαλίας, πρέπει να τονιστεί ότι τα προγράμματα σπουδών τους είναι στον κεντρικό κορμό τους ίδια με τα άλλα ομοειδή με αυτά Τμήματα, ενώ στη σχεδίαση τους συμμετείχαν έγκριτοι πανεπιστημιακοί, από τα άλλα ομοειδή Πανεπιστημιακά Τμήματα της χώρας. Τέλος, πρέπει να τονιστεί ότι μπροστά στην έναρξη του τρίτου έτους λειτουργίας των δύο νεώτερων Τμημάτων της ΣΘΕ και μετά από μια σειρά πληρώσεων κενών θέσεων και μετακινήσεων μελών ΔΕΠ, το Τμήμα Φυσικής είναι ήδη αυτοδύναμο και αναμένεται να συμβεί σύντομα το ίδιο και με το Τμήμα Μαθηματικών• παράλληλα έχει ξεκινήσει και η λειτουργία μεταπτυχιακών προγραμμάτων σπουδών.

Κατόπιν αυτών η Κοσμητεία της ΣΘΕ αποφάσισε

**ομόφωνα**

να ζητήσει:

**α)** την άμεση ανάκληση της με αριθμ. 77888/Ζ1/30-06-2021 (Φ.Ε.Κ. 2877/01-07-2021, τ. B’) Απόφασης του Υφυπουργού Παιδείας και Θρησκευμάτων, για όλους τους λόγους που αναφέρθηκαν παραπάνω, και

**β)** από τον Πρύτανη, το Πρυτανικό Συμβούλιο και τη Σύγκλητο του ΠΘ να προασπίσουν με κάθε νόμιμο μέσο τα δικαιώματα των φοιτητών, αποφοίτων και εργαζομένων σε αυτό διερευνώντας τη δυνατότητα υποβολής αίτησης ακύρωσης της συγκεκριμένης Υπουργικής Απόφασης, είτε αυτοτελώς, είτε σε συνεργασία με τα άλλα Πανεπιστήμια της χώρας.